Albert Wessels

Albert Jan Jurie Wessels (1 Oktober 1908 - 22 Julie 1991) was 'n Suid-Afrikaanse nyweraar en die stigter van Toyota Suid-Afrika.

 Lewensloop 
In 1961, het Albert Wessels 'n permit verkry om tien Toyopet Stout-bakkies van Japan in te voer. Dit het tot die stigting van Toyota Suid-Afrika gelei, nadat die Japannese ooreengekom het dat Wessels die voertuie onder lisensie in Suid-Afrika kon produseer. Besigheid het skerp toegeneem, en die Wessels-familie het sy belange onder die sambreel van Wesco (genoteer op die JSE in 1971) en Metair (in 1949) gelys.Rob Rose, End of the Wessels Toyota dynasty, Leader, 18 Augustus 2008.

Hy is in 1937 met die Suid-Afrikaanse digter Elisabeth Eybers getroud, maar die egpaar - wat drie dogters en 'n seun gehad het - het in 1961 geskei. Die Albert Wessels Trust het egter steeds die Elisabeth Eybersbeurs befonds. 

Toyota-produkte was baie gewild in Suid-Afrika en in 1968 het Toyota die grootste vervaardiger van handelsvoertuie in die land geword. In dieselfde jaar is dit ook deur die Suid-Afrikaanse finansiële pers as "maatskappy van die jaar" gekies. Wessels publiseer in 1987 'n outobiografie, "Boer tot nyweraar".

Albert Wessels is in 1988 as hoof- uitvoerende beampte van Toyota Suid-Afrika deur sy seun, Bert Wessels, opgevolg; Bert het ook die maatskappy se uitvoerende voorsitter geword met sy pa se dood.

 Verwysings 

Kategorie:Suid-Afrikaanse entrepreneurs
Kategorie:Geboortes in 1908
Kategorie:Sterftes in 1991